Norgesmesterskapet for brassband

Norgesmesterskapet for brassband arrangeres i Grieghallen i Bergen hvert år. Mesterskapet er åpent for alle amatørkorps med brassbandbesetning som er medlem av Norges Musikkorps Forbund. I 2010 deltok rekordhøye 75 korps og nærmere 2500 musikanter, fordelt på seks divisjoner etter nivå. Hvilken divisjon et korps stiller i, avgjøres etter resultater i tidligere mesterskap, alternativt etter kvalifiseringsspilling. I elitedivisjonen deltar ti korps. Annethvert år deles det ut kongepokal til vinneren av elitedivisjonen. Norges Musikkorps Forbund har tradisjon for å nominere vinneren av NM som norsk deltaker i påfølgende års europamesterskap for brassband. Regjerende norgesmester er (2020) Stavanger Brass Band.

Norgesmesterskapet arrangeres fredag til lørdag den andre helgen i februar av Norges Musikkorps Forbund. Konkurransene er åpne for publikum. Lørdag kveld avsluttes mesterskapet tradisjonelt med Brass Night, en stor fest for deltakere, arrangører og publikum.

Bedømmelse
I konkurransen spiller hvert korps et selvvalgt musikkstykke med maksimalt femten (tyve i elitedivisjonen) minutters varighet (korpsene i elitedivisjonen fremfører også et såkalt pliktnummer, et musikkstykke som alle korpsene i divisjonen må spille). Fremførelsen vurderes av tre dommere med musikkfaglig bakgrunn, som sammen setter en poengsum på opptil 100 poeng. Normalt er poengsummene fra 80 poeng og oppover. Ofte kan et poeng skille to eller flere brassband.

Siden 2010 har det vært praktisert åpen bedømming i alle divisjoner. I 2018 ble det innført lukket bedømming for elitedivisjonens plikt-avdeling.

Historikk
Brass Band Klubben (BBK) var en interesseorganisasjon for korps, dannet i 1978 av brassbandentusiaster fra Kleppe Musikklag, Manger Musikklag, Eikanger-Bjørsvik Musikklag, Follesø Musikklag og Tertnes Ungdomskorps, som var interessert i å utvikle brassband som egenart; en organisasjon som var opptatt av å sikre en kvalitetsheving på brassbandene.
Et av de første målene BBK satte, var å få arrangert et eget NM for brassband, som også skulle være kvalifisering for deltakelse i europamesterskap for brassband. Det aller første NM, ble gjennomført i mai 1979 - etter godkjenning fra forbundsstyret i Norges Musikkorps Forbund. Det første norgesmesterskapet hadde totalt ti deltakerkorps, tre i 1. divisjon og syv i 2. divisjon. Deltakerkorpsene var alle fra området rundt Bergen, med unntak av Metronom 66 (som var første vinner i NMs øverste divisjon) og Florø Hornmusikk. Året etter, NM brass 1980, var konkurransen flyttet til februar, som siden har vært fast tid for NM; og antall deltakerkorps var økt til 16 korps. Nå var det også kommet med korps fra Rogaland, Østfold, Buskerud og Oppland i tillegg til Hordaland, Oslo og Sogn og Fjordane. NM har siden økt jevnlig i størrelse og det var i NM brass 2017 hele 74 korps med i konkurransen, fordelt på seks ulike divisjoner.

Musikk
Ved etableringen av NM i 1979 ble det gjennomført etter modell av tilsvarende konkurranser i Storbritannia, og der var det (og fremdeles er) pliktnummer i de nasjonale konkurransene. Brass Band Klubben valgte å gjøre det samme for NM. Belmont Variations av Arthur Bliss og Three Invensions av Pi Scheffer ble valgt som pliktnumre i henholdsvis første og andre divisjon. Frem til 1993 var det kun pliktnummer i NM. I årene 1979 til 1982 var NM kun i to divisjoner, og i 1983 ble konkurransen utvidet med en 3. divisjon. Fra og med mesterskapet i 1993 ble konkurransen utvidet ytterligere med en divisjon; Elitedivisjonen ble etableret. Samtidig med at Elitedivisjon kom til, ble NM utvidet med et nytt element – innføringen av selvvalgt avdeling for elitedivisjonen i tillegg til pliktnummer, en ordning som fremdeles gjelder for denne divisjonen. I 1995 ble det gjort et forsøk ved at korpsene i 3. divisjon ikke skulle spille pliktnummer, men selv velge repertoar innenfor en tidsramme. Forsøket ble oppfattet til å være så vellykket at det siden har kun vært selvvalgt i denne divisjonen. Forsøket med selvvalgt ble så prøvd ut årene etter (NM 1996 og NM 1997) for også 1. divisjon, mens 2. divisjon i 1996 spilte pliktnummer for (foreløpig?) siste gang (Music for the Common Man av Kenneth Downie). 1. divisjon hadde igjen pliktnummer i NM 1998 (Leonardo av Philip Wilby), men det var siste gang også for dem. Så siden 1999 er det kun i elitedivisjon at det har vært pliktnummer.

Som beskrevet ovenfor var repertoaret de første årene styrt av pliktnummer, og det var tydelig at det ble sett til hva som ble brukt av nyere verk i tilsvarende konkurranser i Storbritannia og i EM, som The Land of the Long White Cloud (1982), Dances and Arias (1985), Contest Music (1986),  Samtidig ble det også brukt stykker som gjerne blir klassifisert som det klassiske kjernerepertoar for besetningen som An Epic Symphony (1984), Pageantry (1987), Festival Music (1989), A Kensington Concerto (2003) og Cloudcatcher Fells (2007). De mest populære komponistene i konkurransen de første 40 årene har vært Philip Sparke, Edward Gregson,Peter Graham, Philip Wilby og Eric Ball; tett fulgt av George Lloyd, Gilbert Vinter og James Curnow. Det stykket som var mest benyttet i NM fra 1979 og frem til og med 2017 var Dances and Arias av Edward Gregson; først hørt i NM som pliktnummer for øverste divisjon i 1985, og som siden er blitt spilt som selvvalgt 33 ganger (2017). På en god andreplass finner vi Tallis Variations av Philip Sparke, et verk som har vært hørt 31 ganger (2017). Tallis Variations ble hørt første gang i NM 2002 og har i disse årene faktisk blitt benyttet som selvvalgt av korps i alle divisjoner, fra elite til 5. divisjon!

Vinnere
NM 1979: Metronom 66 (dir. Kjell Martinsen)
NM 1980: Manger Musikklag (dir. Tom Brevik)
NM 1981: Eikanger-Bjørsvik Musikklag (dir. Helge Haukås)
NM 1982: Stavanger Brass Band (dir. Kjell E. Larsen)
NM 1983: Manger Musikklag (dir. Michael Antrobus)
NM 1984: Stavanger Brass Band (dir. Kjell E. Larsen)
NM 1985: Eikanger-Bjørsvik Musikklag (dir. Ray Farr)
NM 1986: Stavanger Brass Band (dir. Kjell E. Larsen)
NM 1987: Eikanger-Bjørsvik Musikklag (dir. Howard Snell)
NM 1988: Eikanger-Bjørsvik Musikklag (dir. Howard Snell)
NM 1989: Ila Brass Band (dir. Karl Ole Midtbø)
NM 1990: Krohnengen Brass Band (dir. Karl Ole Midtbø)
NM 1991: Eikanger-Bjørsvik Musikklag (dir. Howard Snell)
NM 1992: Stavanger Brass Band (dir. Richard Evans)
NM 1993: Eikanger-Bjørsvik Musikklag (dir. Howard Snell)
NM 1994: Manger Musikklag (dir. David King)
NM 1995: Manger Musikklag (dir. David King)
NM 1996: Manger Musikklag (dir. David King)
NM 1997: Manger Musikklag (dir. David King)
NM 1998: Sandefjord Brass Symposium (dir. Gareth Prichard)
NM 1999: Eikanger-Bjørsvik Musikklag (dir. Nicholas Childs)
NM 2000: Sandefjord Brass Symposium (dir. Garry E. Cutt) – kongepokal
NM 2001: Eikanger-Bjørsvik Musikklag (dir. Nicholas Childs)
NM 2002: Manger Musikklag (dir. Allan Withington) – kongepokal
NM 2003: Stavanger Brass Band (dir. David King)
NM 2004: Stavanger Brass Band (dir. David King) – kongepokal
NM 2005: Eikanger-Bjørsvik Musikklag (dir. Nicholas Childs)
NM 2006: Stavanger Brass Band (dir. Russell Gray) – kongepokal
NM 2007: Stavanger Brass Band (dir. Allan Withington)
NM 2008: Eikanger-Bjørsvik Musikklag (dir. Dr. Nicholas John Childs) – kongepokal
NM 2009: Eikanger-Bjørsvik Musikklag (dir. Dr. Nicholas John Childs)
NM 2010: Manger Musikklag (dir. Peter Sebastian Szilvay) – kongepokal
NM 2011: Eikanger-Bjørsvik Musikklag (dir. David King)
NM 2012: Eikanger-Bjørsvik Musikklag (dir. David King) – kongepokal
NM 2013: Eikanger-Bjørsvik Musikklag (dir. David King)
NM 2014: Eikanger-Bjørsvik Musikklag (dir. David King) - kongepokal
NM 2015: Stavanger Brass Band (dir. Allan Withington)
NM 2016: Eikanger-Bjørsvik Musikklag (dir. Dr. Nicholas John Childs) - kongepokal
NM 2017: Eikanger-Bjørsvik Musikklag (dir. Ingar Bergby)
NM 2018: Eikanger-Bjørsvik Musikklag (dir. Ingar Bergby)
NM 2019: Eikanger-Bjørsvik Musikklag (dir. Reid Gilje)
NM 2020: Stavanger Brass Band (dir. Allan Withington)

Referanser

Eksterne lenker 
 Norges Musikkorps Forbunds side om NM Brass
 4barsrest sitt resultatarkiv for NM Brass
Resultater fra NM Brass